b'\n_START_ARTICLE_\nCukrus\n_START_SECTION_\nCukraus panaudojimas\n_START_PARAGRAPH_\nCukrus sustiprina nat\xc5\xabral\xc5\xb3 vaisi\xc5\xb3, uog\xc5\xb3, dar\xc5\xbeovi\xc5\xb3 skon\xc4\xaf ir kvap\xc4\x85. Kaip saldiklis jis naudojamas daugelyje maisto produkt\xc5\xb3: uogienei, sultims bei kitiems g\xc4\x97rimais, saldumynams, kepiniams ir konservams, su juo gaminamos sald\xc5\xbeios sriubos ir pada\xc5\xbeai, pusgaminiai.\n_START_SECTION_\nCukraus poveikis\n_START_PARAGRAPH_\nCukrus yra lengvai \xc4\xafsisavinamas greito atpalaidavimo energijos \xc5\xa1altinis, ta\xc4\x8diau neturi nei vitamin\xc5\xb3, nei mineralini\xc5\xb3 med\xc5\xbeiag\xc5\xb3. Su cukrumis gautas energijos perteklius paver\xc4\x8diamas ir saugomas riebal\xc5\xb3 pavidalu, tod\xc4\x97l vartojant per daug cukraus gali i\xc5\xa1sivystyti nutukimas ar kiti med\xc5\xbeiag\xc5\xb3 apykaitos sutrikimai. Vir\xc5\xa1svoris apsunkina \xc5\xa1irdies darb\xc4\x85, gali paskatinti ir senatv\xc4\x97s diabeto bei Alzheimerio ligos i\xc5\xa1sivystym\xc4\x85. Kit\xc5\xb3 tyrim\xc5\xb3 i\xc5\xa1vadose minimas cukraus suvartojimo s\xc4\x85ry\xc5\xa1is su ADHD. Vartojant per daug gali sukelti priklausomyb\xc4\x99 abstinencijos simptomais pana\xc5\xa1i\xc4\x85 \xc4\xaf kokaino d\xc4\x97l pana\xc5\xa1aus poveikio centrinei nerv\xc5\xb3 sistemai. Esant priklausomybei maistas ar g\xc4\x97rimai be prid\xc4\x97tinio cukraus ar ma\xc5\xbeai saldinti produktai atrodo beskoniai. Sutrikimui toliau progresuojant \xe2\x88\x92 vimdo ar kelia \xc5\xa1leik\xc5\xa1tul\xc4\xaf, prid\xc4\x97tinio cukraus poreikis vis did\xc4\x97ja._NEWLINE_Suvalgius maisto turin\xc4\x8dio cukr\xc5\xb3, kasa pagamina daugiau hormono insulino, kuris reikalingas aminor\xc5\xabg\xc5\xa1\xc4\x8diai triptofanui i\xc5\xa1 kraujo patekti \xc4\xaf smegen\xc5\xb3 l\xc4\x85steles, kur \xc5\xa1i med\xc5\xbeiaga stimuliuoja serotonino gamyb\xc4\x85._NEWLINE_Cukrus kenkia dantims \xe2\x80\x93 burnos ertm\xc4\x97je esan\xc4\x8dios bakterijos cukr\xc5\xb3 naudoja kaip maist\xc4\x85 ir gamina i\xc5\xa1 jo r\xc5\xabg\xc5\xa1tis, kurios tirpdo dant\xc5\xb3 emal\xc4\xaf, sukelia \xc4\x97duon\xc4\xaf (karies\xc4\x85)._NEWLINE_Vietoje cukraus gali b\xc5\xabti vartojami cukraus pakaitalai\xc2\xa0\xe2\x80\x93 sorbitolis ir ksilitolis. Sorbitolis 2 kartus ma\xc5\xbeiau saldus, o ksilitolis 2 kartus saldesnis u\xc5\xbe sacharoz\xc4\x99.\n_START_SECTION_\nIstorija\n_START_PARAGRAPH_\nDar VI a. pr. m. e. vienas i\xc5\xa1 Aleksandro Makedonie\xc4\x8dio admirol\xc5\xb3 savo \xc5\xbeygi\xc5\xb3 dienora\xc5\xa1tyje ra\xc5\xa1\xc4\x97, kad Indijoje auga tokios \xc5\xa1vendr\xc4\x97s, kurios be bi\xc4\x8di\xc5\xb3 ne\xc5\xa1a med\xc5\xb3. Manoma, kad jis apra\xc5\xa1\xc4\x97 sirup\xc4\x85, kur\xc4\xaf vietiniai gyventojai gaudavo i\xc5\xa1 cukra\xc5\xa1vendri\xc5\xb3 ir kuriuo gardino maisto produktus._NEWLINE_Ta\xc4\x8diau pirmasis cukrus pagamintas Persijoje tik m\xc5\xabs\xc5\xb3 eros VI am\xc5\xbeiuje, tuo metu tai buvo prabangus produktas. V\xc4\x97liau, ple\xc4\x8diant cukra\xc5\xa1vendri\xc5\xb3 auginimo plotus, cukrus tapo pigesnis, prad\xc4\x97tas gaminti Europoje. Po Amerikos kolonizacijos cukra\xc5\xa1vendr\xc4\x97s atve\xc5\xbetos \xc4\xaf Nauj\xc4\x85j\xc4\xaf Pasaul\xc4\xaf, kur prad\xc4\x97tos masi\xc5\xa1kai auginti, u\xc5\xbetikrinant pigios \xc5\xbealiavos tiekim\xc4\x85 Europos cukraus fabrikams._NEWLINE_Iki XIX a. Napoleono \xc5\xbeygi\xc5\xb3 Europoje buvo naudojamos tik atve\xc5\xbetin\xc4\x97s \xc5\xbealiavos, bet karo metu anglams u\xc5\xbeblokavus j\xc5\xabr\xc5\xb3 kelius prad\xc4\x97ti auginti cukriniai runkeliai, taip pat kaupiantys cukr\xc5\xb3. 1802 m. dabartin\xc4\x97s Vokietijos \xc5\xbeem\xc4\x97se pastatytas pirmasis i\xc5\xa1 cukrini\xc5\xb3 runkeli\xc5\xb3 produkt\xc4\x85 gaminantis fabrikas, netrukus tokie fabrikai paplito Europoje. Iki 1855 m. cukrus daugiausiai buvo gaminamas i\xc5\xa1 cukranendri\xc5\xb3, o nuo 1890 m. \xe2\x80\x93 i\xc5\xa1 cukrini\xc5\xb3 runkeli\xc5\xb3. Lietuvoje pirmasis cukraus fabrikas pastatytas 1931 m. Marijampol\xc4\x97je.\n_START_SECTION_\n\xc4\xaedom\xc5\xabs faktai\n_START_PARAGRAPH_\n\xc5\xbdmogus per metus vidutini\xc5\xa1kai suvalgo 36\xc2\xa0kg cukraus: 6\xc2\xa0kg gauna tiesiogiai, likusius 30\xc2\xa0kg\xc2\xa0\xe2\x80\x93 kartu su g\xc4\x97rimais, saldumynais, sausais pusry\xc4\x8diais ir kitais maisto produktais bei patiekalais. Per dien\xc4\x85 tai apytiksliai tiek, kiek gaunama i\xc5\xa1 vieno cukrinio runkelio._NEWLINE_Eksperimentai su \xc5\xbeiurk\xc4\x97mis parod\xc4\x97, jog rudasis cukrus ilgina \xc5\xa1i\xc5\xb3 gyv\xc5\xabn\xc5\xb3 gyvenimo trukm\xc4\x99._NEWLINE_Pranc\xc5\xabz\xc5\xb3 fiziologas Fran\xc3\xa7ois Magendie eksperimentais pademonstravo, kad gyv\xc5\xabnus maitinant vien tik cukrumi, arba alyvuogi\xc5\xb3 aliejumi, arba sviestu \xc5\xa1ie nugai\xc5\xa1davo per 30\xe2\x88\x9240 dien\xc5\xb3. Jis tai 1816 m. apra\xc5\xa1\xc4\x97 savo darbe Pr\xc3\xa9cis \xc3\xa9lementaire de Physiologie. Tokiu b\xc5\xabdu jis paneig\xc4\x97 tuomet vyravus\xc4\xaf po\xc5\xbei\xc5\xabr\xc4\xaf, kad pakankam\xc4\x85 ir adekva\xc4\x8di\xc4\x85 mityb\xc4\x85 sudaro maisto med\xc5\xbeiagos bei energija gaunama vien tik i\xc5\xa1 cukraus arba i\xc5\xa1 riebal\xc5\xb3.'